El conseller d’Afers Exteriors, Relacions Institucionals i Transparència, Raül Romeva, ha assegurat que el seu departament no ha rebut “cap informació ni notificació formal” del Tribunal Constitucional (TC) sobre la suspensió de la conselleria. “Tenim tranquil·litat absoluta que el que estem fent és necessari i legítim i ho seguirem fent. És un mandat democràtic i no s’entendria en el món que vivim que Catalunya no tingués acció exterior. Seguirem endavant amb total normalitat i tranquil·litat”, ha defensat en declaracions des dels passadissos del Parlament. Preguntat per la possibilitat de canviar el nom de la conselleria per ‘acció exterior’, Romeva ha evitat entrar en “especulacions” i s’ha limitat a afegir que el Govern no té res i, per tant, no pot valorar res. Preguntat per si la seva posició de seguir endavant es pot entendre com no acatar la decisió de l’alt tribunal, Romeva ha insistit que el Govern ha fet, fa i farà acció exterior i que no es podria entendre de cap altra manera, tot argumentant que el l’executiu té l’obligació legal de fer-ho i que el país també té la necessitat de desenvolupar aquesta acció exterior. “Seguirem fent el que hem fet fins ara perquè és legítim i necessari i no contravé el marc legal”, ha refermat. Romeva no ha volgut anar més enllà fins a conèixer el contingut de la notificació del TC sobre l’admissió a tràmit del recurs del govern espanyol i la conseqüent suspensió automàtica del departament. Segons Romeva, tot el que pot fer ara el Govern és “especular” i no ho farà perquè té massa feina com per fer-ho. En aquest context, ha insistit que quan l’executiu tingui “alguna cosa” del TC, ho valorarà.

Summary: Romeva assegura que el TC no ha notificat la suspensió i garanteix que el departament seguirà endavant amb “normalitat”


El projecte d’impuls turístic inclou un centre d’acollida als visitants i es museïtzaran espais del recinte ACN Tarragona.-El Monestir de Poblet ha presentat aquest dijous el nou projecte d’impuls turístic del recinte en col·laboració amb la Diputació de Tarragona. Amb la iniciativa, es construirà un centre d’acollida amb una sala que rebrà els visitants amb unes pantalles que simularan el monestir i que ocuparan els 360 graus de l’espai per tal de “donar claus de lectura” de la vida monàstica. D’altra banda, el museu permetrà conèixer tot el patrimoni litúrgic del Monestir. Amb l’impuls turístic es pretén passar dels 150.000 visitants anuals actuals als 300.000, tot plegat sense passar aquest topall per garantir una visita “de qualitat”, segons ha explicat el prior del Monestir de Poblet, Lluc Torcal. El projecte Cosmos, intervingut per voluntat de Ramon Berenguer IV, segons han explicat els monjos, reorganitzarà l'espai i serà un "lloc de vida, un lloc bell, un lloc on es crea un cosmos". "Fa 75 anys era un munt de runes", ha assegurat l'abat del Monestir de Poblet, Josep Alegre, que ha explicat que les millores i les noves intervencions han d'ajudar a que "l'edifici sigui el que ha de ser". Les reformes haurien d'estar enllestides en quatre anys i tindran un cost superior als 710.000 euros, que estaran finançats entre l'Ajuntament de Vimbodí i Poblet -que es va beneficiar d'una subvenció per al desenvolupament de plans de foment territorial de turisme de la Generalitat-, la Diputació de Tarragona, el Monestir i altres entitats. El Monestir ja compta fins ara amb dues sales que funcionen parcialment com a museu, la sala del dormitori dels conversos i la de l’Abat Copons. "S'unificaran sense fer gaire obres per no tocar elements patrimonials", ha detallat el prior Lluc Torcal.  D'altra banda, també es construirà un Jardí Bíblic, que recrearà diferents escenaris de passatges bàsics d'inspiració bíblica a través de plantes d'origen mediterrani. L'alcalde de Vimbodí i Poblet, Joan Güell, ha admès que doblar la xifra de visitants és "un objectiu ambiciós" però que malgrat això se l'han de marcat perquè repercutirà en l'economia del municipi. Alegre ha explicat que, tot i els tòpics, "la vida monàstica no és una vida tancada", sinó "una vida espiritual oberta" i per això és important que el monestir s'obri encara més als visitants. Per Güell, el projecte Cosmos "generarà l'oportunitat de viure més enllà del patrimoni la cultura monàstica", molt lligada també al territori.  El projecte enllaça amb els tres grans vectors del monestir: el social, l'ecològic i el cultural, segons ha explicat Torcal. La part social enllaça amb la creació de "nous llocs de treball", un punt que ja fa anys que es fomenta, amb una escola de restauració que dóna oportunitats a "nois i noies de la comarca que estan desencaminats" per famílies desestructurades. D'altra banda, la part ecològica es complementa amb la jardineria que l'escola de Reus fa al monestir, o la conscienciació de reduir el consum d'aigua o utilitzar energies netes. Finalment, la part cultural enllaça amb el centre d'interpretació que forma part del projecte Cosmos. "La manera de presentar el Monestir fins ara no era suficient perquè es presentava només la part monumental i no l'ànima de les construccions", ha detallat Torcal. Amb la nova construcció, ubicada en uns antics magatzems, el visitant podrà "fer un tast" i tenir "una petita experiència sobre què significa la vida monàstica".

Summary: El Monestir de Poblet es replanteja l’espai amb l'objectiu de duplicar la xifra de turistes


L'empresa gironina Miquel Alimentació, propietat del gegant xinès Bright Foods, preveu augmentar un 13,4% la facturació i tancar el 2015 superant la barrera dels 1.000 MEUR. La firma, líder estatal en l'àmbit majorista, ja ha girat els ulls cap al país asiàtic i l'any vinent exportarà el seu model de 'cash & carry' al mercat central de Xangai. El director general de Miquel Alimentació, Pere Laymon, explica que Bright Foods vol aprofitar l'experiència de l'empresa gironina per convertir-se en el primer majorista nacional a la Xina. A l'estat espanyol, Miquel Alimentació tancarà l'any havent invertit 26,6 MEUR per obrir dos nous cash & carry, dues benzineres i 65 franquícies de les marques Suma i Spar.

Summary: Miquel Alimentació superarà els 1.000 MEUR de facturació aquest 2015 i exportarà el seu model de 'cash&carry' a Xangai


Albiach explica que no tindran cap contacte bilateral perquè no els ha arribat cap petició en aquest sentit ACN Barcelona.-Catalunya Sí que es Pot participarà en la reunió de la Comissió d'Afers Exteriors amb el líder de Sortu Arnaldo Otegi, juntament amb JxSí i la CUP. "Forma part de la normalitat institucional i democràtica que Otegi pugui venir al Parlament convidat per la Comissió d'Exteriors", ha argumentat la diputada Jèssica Albiach en roda de premsa al Parlament, on ha afegit que no mantindran cap trobada bilateral amb l'independentista basc perquè no els ha arribat cap petició en aquest sentit. Albiach també ha aprofitat per defensar "el dret de l'esquerra 'abertzale' a estar representada democràticament". Joan Josep Nuet i Albano Dante Fachín seran els participants de Sí que es Pot en la reunió conjunta amb Otegi.

Summary: Sí que es Pot participarà en la reunió de la Comissió d'Exteriors amb Otegi i ho emmarca en la "normalitat democràtica"


Alaska i el Yukon seran l'epicentre del 37è Festival BBVA de Cinema de Muntanya de Torelló. El certamen, que se celebrarà del 15 al 24 de novembre, posarà l'èmfasi en aquesta regió a través de l'espectacle inaugural, l'exposició central i un ampli ventall d'activitats. En paral·lel, l'alpinista català Òscar Cadiach serà guardonat amb la Flor de Neu d'Honor per la seva carrera alpinística i per la seva trajectòria com a realitzador de diversos documentals.  Segons l'organització, el bon ritme d'inscripcions fa preveure que serà una de les edicions amb millors xifres de participació, amb produccions d'arreu del món.  Aquest dimecres s'han presentat les principals novetats del festival. Després de posar l'any passat la mirada a la Patagònia, aquesta vegada el festival es fixarà en Alaska i el Yukon, on hi conviuen inuits, cercadors d'or i treballadors de petrolieres. I tot plegat, enmig d'un entorn de gran valor alpinístic que posa a prova les expedicions amb les condicions climàtiques més extremes. L'acte d'obertura se centrarà en el territori, l'exploració, la història i la cultura d'aquesta regió. No deixarà de banda la part esportiva, però anirà més enllà de l'alpinisme amb les històriques curses de trineus. Així, l'espectacle inaugural combinarà fragments cinematogràfics amb el testimoni, entre altres, del viatger i escriptor Jordi Canal-Soler, el fotògraf Oriol Alamany, l'actor i creador de la cursa de trineus Pirena, Pep Parés, o l'alpinista especialitzat en travesses àrtiques, Carles Gel. En paral·lel, l'exposició central del festival posarà la mirada a una de les grans problemàtiques que han castigat les regions d'Alaska i el Yukon. El 1896, en descobrir que al fons del riu Klondike s'hi amagava or, milers de persones van deixar-ho tot i de manera desfermada van anar a la recerca d'aquest metall amb unes condicions molt dures. L'exposició 'L'Or del Klondike,' produïda per la Fundació del Festival i ubicada al foyer del teatre Cirivanum, recopilarà fotogrames i fragments d'aquest material iconogràfic, però també fotografies històriques d'aquell viatge. Per la seva part, la biblioteca Dos Rius de Torelló mantindrà el programa d'activitats paral·leles durant els dies del certamen, amb propostes diàries. Entre les activitats, destaquen les conferències de l'escriptor Jordi Canal-Soler i el fotògraf Oriol Alamany. Reconeixement a Òscar Cadiach L'alpinista català Òscar Cadiach serà reconegut amb el premi Flor de Neu d'Honor. Més enllà de l'ascensió dels 14 vuit mils sense oxigen, la trajectòria de Cadiach ve marcada per la qualitat de les ascensions fetes a l'Himàlaia i al Karakorum. Entre les més destacades hi figuren el Nanga Parbat el 1984, l'obertura d'una via al Broad Peak Nord al cap de sis anys, o l'obertura de la via britànica al Shisha Pangma, en només 12 dies. Durant la presentació d'aquest dimecres també ha servit per anunciar la renovació del conveni de coorganització i col·laboració entre la Fundació del Festival, la Fundació Antigues Caixes Catalanes i BBVA.

Summary: Alaska i el Yukon protagonitzaran el 37è Festival BBVA de Cinema de Muntanya de Torelló


Un camió s'ha incendiat aquest dijous al matí a la carretera BV-2304 a l'altura de Mediona (Alt Penedès). El foc ha calcinat completament el vehicle, que anava carregat de fusta i 30 bidons de dissolvent, i ha obligat a tallar durant dues hores la carretera. Segons han informat els Bombers de la Generalitat, l'incendi ha començat a les 10.43 hores al punt quilomètric 1,6 i fins al lloc s'hi han desplaçat cinc dotacions terrestres. El foc s'ha donat per extingit cap a dos quarts d'una del migdia. Amb tot, a tres quarts d'una del migdia encara hi havia dues dotacions remullant el vehicle. Sortosament, cap persona ha resultat ferida.

Summary: Crema completament un camió carregat de fusta i 30 bidons de dissolvent a la BV-2304 a Mediona


L'entitat manté la previsió de criexement del PIB de Catalunya en el 2,1% aquest 2018, però s'obre a revisar-ho a l'alça veient les dades del primer trimestre ACN Barcelona.-La incertesa política ha tingut uns efectes "limitats en el temps" sobre l'economia catalana, segons l'informe 'Situació Catalunya 1S18' que s'ha presentat aquest dilluns al matí a Barcelona. En una roda de premsa, l'economista en cap per a Espanya de BBVA Research, Miguel Cardoso, ha previst que la tensió política tindrà un impacte negatiu de set dècimes sobre el PIB català de cara al 2018, que enguany hauria de créixer un 2,1%, segons l'entitat financera. Cardoso ha afegit que aquesta afectació es pot notar especialment en sectors com el turisme, que també ha notat l'efecte dels atemptats del 17-A, mentre que les exportacions i la indústria s'han mantingut a bon ritme. Amb tot, l'informe detecta un "biaix positiu" en l'economia catalana de cara al 2018 i ja estima un creixement del 0,7% del PIB aquest primer trimestre, per sobre del 0,5% previst inicialment. "Si això es compleix, haurem d'elevar la previsió de creixement anual per sobre del 2,1%", ha sentenciat Cardoso. Per al 2017, el BBVA ha confirmat l'estimació del 3,0% en el creixement del PIB català de 2017. L'economista del BBVA ha assenyalat que "darrera aquesta expectativa de desacceleració per 2018 hi ha la incertesa política a Catalunya i l'esgotament del creixement al turisme i dels vents de cua com els tipus d'interès, el preu del petroli i la finalització de la demanda embassada durant els anys de crisi". Amb tot, Cardoso ha reiterat que l'economia catalana mostra  "un biaix a l'alça" i que "l'impacte de la incertesa política "ha estat significatiu en alguns sectors com el turisme, però ha estat limitat en el temps". Cardoso ha declarat que "serà clau per a l'economia catalana mantenir l'obertura exterior i les vendes a altres països. Això permetrà reforçar la recuperació del PIB i de l'ocupació". Tanmateix, ha apuntat que l'economia catalana continua registrant "desequilibris importants", com una encara elevada taxa d'atur, la precarietat de la nova ocupació i l'excessiva temporalitat que afecta el mercat laboral. "Cal avançar en mesures que redueixin aquests desequilibris", ha sentenciat l'economista del BBVA. Segons l'informe del BBVA, l'impacte de la incertesa política posterior a l'1-O en la despesa de les famílies "ha estat intens, però limitat en el temps". Segons Cardoso, l'economia catalana ha rebut diversos impactes durant la segona meitat de 2017 i ja venia d'un alentiment durant el tercer trimestre, però "no s'han produït reduccions significatives de l'ocupació" i es manté el bon funcionament en sectors com la indústria o les empreses exportadores. Per contra, en el turisme "hi ha efectes més permanents" pel que fa a l'activitat, però l'efecte sobre l'ocupació "no ha estat significatiu". El BBVA ha confirmat les estimacions de creixement del PIB català en un 2,1% per al 2018 i en un 2% durant el 2019. En termes d'ocupació, es crearien 136.000 llocs de treball en el bienni 2018-2019. Sense incertesa política, l'entitat financera estima que s'haurien generat 35.000 llocs de treball més en el període 2018-2019. La taxa d'atur se seguirà reduint fins arribar a una mitjana de l'11,8% el 2018 i del 10,5% el 2019. Segons ha concretat Cardoso, a tancament de 2019 l'atur es podria situar en un 9,6%.

Summary: El BBVA estima que la incertesa política ha tingut efectes "limitats en el temps" sobre l'economia catalana


El síndic de Compromís, Fran Ferri, ha denunciat aquest dijous que el govern del PP que presidia Alberto Fabra va pagar 180.000 euros a una de les empreses relacionades amb la 'trama Púnica'. Ferri ha fet aquest anunci durant la sessió de control a les Corts Valencianes on ha mostrat factures del 29 d'abril de 2014 a l'empresa Construcciones Gomuñoz, corresponents a cinc certificacions d'obra diferents sobre la construcció d'un centre social a Gandia (Safor) dins del pla Confiança. El síndic ha assenyalat que, segons els informes policials de la investigació oberta, aquesta empresa va pagar al PP de Gandia les factures que mantenia amb Alejandro de Pedro, el considerat "aconseguidor" de la trama. Ferri ha afegit que posteriorment aquesta empresa de construcció va aconseguir nombrosos contractes de diferents administracions governades pel PP.  "El PP de Gandia adjudica, el PP de la Generalitat ordena el pagament... i qui paga? Paguem tots i totes, els valencians i valencianes", ha dit Fran Ferri, que ha afegit que "la festa del PP valencià no s'acabava mai, ni tan sols en el pitjors moments de la ciutadania".  En opinió del síndic de Compromís, aquestes dades demostren que cal "una auditoria ciutadana del deute" i ha preguntat Ximo Puig quines mesures pensa dur a terme al respecte.  El president Ximo Puig ha assenyalat que comparteix aquesta necessitat d'auditar i que està en marxa" ha dit que s'ha encarregat un informe a la intervenció general que conclou que hi ha 1.538 milions de despesa impagada, 739 milions impagats d'anys anterior i 1999 sense consignació pressupostaria.  Puig ha afegit que cal "reforçar la fiabilitat dels comptes" a través de l'Institut Valencià de Finances i que la Sindicatura de Compres ha d'impulsar auditories especifiques perquè "hi ha moltes zones d'ombra que cal descobrir".

Summary: Compromís denuncia que el govern de Fabra va pagar 180.000 euros a la trama Púnica


Es preveu que la demanda elèctrica torni a superar el 40.000 MW aquest dijous al vespre ACN Barcelona.-Els preu de l’electricitat a l’estat espanyol fixarà divendres a les 20.00 hores un altre rècord arribant als 98,69 euros per MWh, segons les dades previstes per l’operador dels mercats ibèrics OMIE. El preu mitjà durant el divendres se situarà en els 88 euros per MWh. Aquest dijous la punta de preus se situarà a les 20.00 hores, amb un valor de 95,11 euros per MWh, mentre que el preu mitjà del dia arribarà als 85,79 euros per MWh. Per aquest dijous també s’espera una nova punta de demanda, que Red Eléctrica de España preveu que arribi als 41.839 MW a les 19.50 hores, amb una generació majoritàriament feta amb cicle combinat (21,8%), nuclear (17,3%), carbó (17,1%), eòlica (16,9%) i hidràulica (16,0%).

Summary: El preu de l’electricitat fixarà un altre rècord divendres a les 20.00 hores amb una punta de 98,69 MWh


La fiscalia ha presentat al jutjat de vigilància penitenciària un escrit d'oposició a un permís que la Junta de Tractament de Lledoners va acorda per al president d'Òmnium, Jordi Cuixart, el 5 de març. El ministeri públic argumenta que el permís és "prematur" i està "injustificat", perquè Cuixart no assumeix els fets delictius i no està penedit. A més, també remarca que no s'ha fet cap tractament penitenciari d'acord amb el delicte de sedició pel qual se'l va condemnar. La fiscalia creu que Cuixart s'ha de sotmetre a un tractament que "l'ajudi a comprendre que per obtenir les finalitat que pretén, legítimes en la generosa Constitució espanyola, no hi ha altra via que la de la modificació legislativa per les vies legals". En l'escrit, la fiscalia considera que el permís és "prematur" perquè s'atorga quan hi ha un "escàs temps de compliment en relació a la pena imposada" i que això "frustra en gran mesura les finalitat de la pena de prevenció general i especial, i fins i tot la rehabilitació". Segons el ministeri públic, el permís "no podrà servir" per a la finalitat de preparar l'intern "per a la futura vida en llibertat" i, per tant, la seva finalitat "es desvirtua amb la concessió de permisos penitenciaris excessivament anticipats". El ministeri públic també creu que "no existeix un reconeixement del delicte" per part de Cuixart. De fet, considera que el president d'Òmnium "fa la seva pròpia interpretació" dels fets recollits en la sentència a partir d'una "llei superior, el dret moral a obeir", que "justifica la seva actuació". Per això, sosté que Cuixart "no presenta voluntat de canvi ni de penediment" i assegura que "difícilment es pot tenir confiança en el bon ús del permís quan l'intern no assumeix el delicte". La fiscalia afegeix que "en cap cas es concediria un permís a un intern que en relació al delicte comès manifestés que ho tornaria a fer en les mateixes condicions i per les mateixes vies", tot advertint que la pena de 9 anys de presó és "pròpia de delictes com l'homicidi, l'agressió sexual amb penetració o la salut pública en supòsits agreujaments de tràfic de substàncies estupefaents". "Tampoc en aquest supòsit s'ha de concedir el permís", ha reblat. Segons ha informat Òmnium Cultural, Cuixart no va poder disposar del permís acordat per la Junta de Tractament de Lledoners el 5 de març. A través de Twitter, Cuixart s'ha preguntat "quan reconeixerà l'estat espanyol el delicte de vulnerar drets humans i incomplir el dret internacionals que denuncien organitzacions d'arreu del món". Per a l'entitat, "cadap cop que la fiscalia s'oposa als permisos del president d'Òmnium es demostra que és un pres polític". Òmnium considera que el recurs "torna a vulnerar la llibertat ideològica de Cuixart" i "els seus drets com a pres, com també ha denunciat en reiterades ocasions l'ONU i els principals organismes internacionals de drets humans com Amnistia Internacional o l'Organització Mundial contra la Tortura".

Summary: La fiscalia s'oposa a un permís a Cuixart acordat per la Junta de Tractament el 5 de març


La plataforma pel dret a decidir del País Valencià (PDaD), l’Assemblea Sobiranista de Mallorca (ASM) i l’Assemblea Nacional Catalana (ANC) han presentat aquest dimecres en roda de premsa a València la Confederació d’entitats sobiranistes dels Països Catalans que neix amb l’objectiu de fer créixer el dret a decidir i avançar en la consciència sobiranista arreu dels tres territoris. La confederació es constituirà a través d’un consell amb dinàmiques pròpies que impulsarà campanyes que cobreixin tots els Països Catalans però continuant així mateix amb la solidaritat mútua que les tres entitats venien expressant amb les campanyes de cada territori. Durant la roda de premsa, totes tres entitats han manifestat el respecte als ritmes propis i a la voluntat que expressin els ciutadans de cada territori.

Summary: L’ANC constitueix amb associacions valencianes i balears la Confederació d’entitats sobiranistes dels Països Catalans


El coordinador general del PPC, Xavier García Albiol, ha criticat la “romeria” que han portat a terme aquest divendres el president de la Generalitat, Carles Puigdemont, i altres membres del Govern en acompanyar la presidenta del Parlament, Carme Forcadell, al Tribunal Superior de Justícia de Catalunya (TSJC). En roda de premsa, Albiol ha dit que els actes de suport demostren la situació “esperpèntica” que viu la política catalana i ha afegit que la imatge de Forcadell als tribunals li produeix “tristor” però el reconforta al mateix temps perquè demostra que la justícia funcionada. D’altra banda, ha criticat la “gosadia” de Puigdemont i li ha contestat que si Forcadell és inhabilitada “evidentment” no continuarà al càrrec.

Summary: Albiol critica la “romeria” del Govern acompanyant Forcadell i l'acusa de provocar el “descrèdit” del Parlament


L'alcaldessa creu que els grans propietaris s'han de "corresponsabilitzar" perquè ningú perdi la casa o el local ACN Barcelona.-L'alcaldessa de Barcelona, Ada Colau, ha reiterat aquest dilluns la importància d'una mesura que protegeixi els llogaters amb dificultats per pagar la mensualitat en un context d'estat d'alarma. "Hem demanat la mesura en públic i en privat", ha dit l'alcaldessa, que ha assenyalat que el consistori estarà "molt pendent" de la mesura que es pugui aprovar aquest dimarts per part del govern espanyol. "Entenem que hi ha una negociació en curs i és essencial que ningú perdi casa seva", ha dit esperant que del Consell de Ministres en surti una mesura per "protegir" els més "vulnerables", és a dir, els llogaters.  Colau ha admès que hi ha "diferents sensibilitats i opinions" dins del govern de coalició entre el PSOE i Unides Podem sobre com cal fer-ho, amb posicions que van des de plantejar crèdits al 0% d'interès fins a proposar que siguin els grans propietaris els que assumeixin el cost dels lloguers, com pensa ella. Els grans propietats, ha assegurat, tenen "enormes beneficis" i poden assumir, per tant, una carència o un impagament de dos o tres mesos.  "És fonamental que no recaigui sobre els llogaters haver de demanar ajudes", ha insistit, destacant que els fons voltor i els grans propietaris "han de fer un exercici de corresponsabilitat".  Segons Colau, cas a banda és el dels petits propietaris, que potser depenen del pis o el local que tenen llogat com a font d'ingressos principal. En aquest cas, ha apuntat, han de poder tenir una ajuda de l'Estat.  "Ha de ser una cosa immediata, espero que pugui haver-hi un acord perquè la mesura es pugui aprovar demà", ha dit, evitant criticar obertament si, en cas que s'aprovi, arribarà tard tenint en compte que aquest dimarts ja és l'últim dia del mes.   "La situació és molt complexa i sobrevinguda, totes les administracions hem hagut d'afrontar decisions en molt poc temps", ha afegit.    Mentre no arriba cap mesura des de Madrid, però, l'alcaldessa ha volgut remarcar que l'Ajuntament no es queda de braços creuats. Per això, ha argumentat, ha enviat una carta amb UGT, CCOO i Barcelona Comerç a les entitats de propietaris immobiliaris perquè suspenguin o adaptin les rendes a la crisi de la covid-19.  "Es produiran impagaments que no seran per mala fe sinó per una causa sobrevinguda que ningú desitjava, per això és totalment inacceptable que algú pugui perdre casa seva o el seu comerç pel pagament del lloguer", ha afirmat.  Vaga de llogaters Sobre la vaga de llogaters convocada a partir de l'1 d'abril, l'alcaldessa ha expressat que "entén" que hi hagi mobilitzacions dels que més pateixen. "Entenc la preocupació social", ha conclòs.

Summary: Colau espera que el Consell de Ministres aprovi aquest dimarts una mesura per "protegir" els llogaters


La presidenta de l'ANC, Elisenda Paluzie, ha fet una crida a participar en la manifestació de l'1 de maig que començarà a les sis de la tarda des de Plaça Urquinaona "per insistir que la independència, la república catalana, és un mitjà per assolir una societat del benestar i dels drets i les llibertats de tothom". En una roda de premsa conjunta amb la plataforma Alcem-nos, Paluzie ha posat èmfasi en la necessitat d'un marc laboral català perquè "aquest model que aposta pels salaris baixos, la precarietat, la no estabilitat en el treball, permet guanyar una competitivitat falsa" i en canvi ha dit que s'ha d'apostar "per l'educació i la innovació tecnològica". Aquest és el model de país que volem, de benestar, progrés, igualtat, equitat i cohesió social", ha reblat. La plataforma Alcem-nos ha llegit un manifest on convida a sortir al carrer contra una "regressió neofeixista i la "consolidació de les propostes austericides" En una roda de premsa a la plaça Goya, davant del monument a Francesc Layret de Barcelona, el portaveu de la Intersindical-CSC, Sergi Perelló, ha demanat participar a la manifestació per dos motius. Per una banda ha dit que "la república catalana és una oportunitat d'or per poder posar sobre la taula la construcció d'estructures reals de contrapoder que defensin els drets de les treballadors".  Per altra banda ha dit que la manifestació és una manera de "denunciar el rebrot del feixisme que està tenint aquest país i que cal que pugui ser enfrontat per un projecte col·lectiu, per les sinergies entre sindicats, organitzacions civils, i organitzacions polítiques per tallar de socarrel una expressió política que l'únic que fa és acabar amb drets fonamentals i amb els drets laborals i socials d'aquest país". Durant l'acte s'ha llegit el manifest d'Alcem-nos, que exposa que "la lluita per un país lliure només es pot entendre si va estretament lligada a la reivindicació d'una societat realment justa i amb més drets socials". Apunta que en aquest moment "l'Estat espanyol es debat entre una regressió neofeixista o la consolidació de les polítiques conservadores i austericides actuals", denuncia "la repressió cap als presos i les preses polítiques i les persones exiliades i activistes" i lamenta "el tracte racista i xenòfob cap a les persones migrades".  Entre altres demandes, aposten per la derogació de la reforma laboral i l'article 135 de la Constitució i l'"erradicació de la divisió sexual del treball" així com "la fi de la persecució poolítica i judicial dels i les docents i del qüestionament de la immersió lingüística" i l'"anul·lació de la causa general contra l'independentisme".

Summary: L'ANC demana participar a l'1 de maig per recordar que "la independència és per assolir una societat del benestar"


La policia libanesa ha recuperat un oli robat que podria ser un quadre original de Salvador Dalí. Es tractaria de 'Retrat de la senyora de James Reeves', que l'artista va pintar l'any 1954 i que es va subhastar a la casa Christie's de Londres el 1997. Les Forces de Seguretat Interior del Líban (ISF) van trobar la peça el passat 13 d'octubre en el marc d'una investigació contra el robatori i tràfic d'antiguitats i van detenir quatre persones, d'origen libanès i sirià, quan pretenien vendre'l. En un comunicat penjat al seu web, expliquen que els detinguts haurien robat l'obra en un país veí. Les autoritats libaneses creuen que podria ser la tela autèntica però la Fundació Gala-Salvador Dalí remarca que la policia del país no s'ha posat en contacte amb ells i que, ara per ara, no poden verificar que es tracti de l'oli autèntic.  El Líban ha recuperat un oli robat que podria ser una obra original del geni. Es tracta d'una tela que la policia del país va localitzar en el marc d'una investigació contra el robatori i tràfic d'antiguitats el divendres passat. La unitat dedicada a aquest tipus de delictes va trobar el retrat i va detenir quatre persones, d'origen libanès i sirià.  Segons el comunicat de la ISF, els detinguts haurien robat la peça en un país veí i hi estaven treballant per poder vendre-la. La policia creu que es tracta del quadre original i que estaria valorat en "milions de dòlars".  Des la fundació, però, insisteixen que, ara per ara, no poden confirmar que es tracti del retrat autèntic. De fet, asseguren que la policia no s'hi ha posat en contacte i que, si ho fa, li demanaran que els faci arribar l'obra per poder contrastar-ne la veracitat. "A través d'una fotografia no podem corroborar-ho", afegeixen.  Subhastat a Londres l'any 1997 Es tractaria del 'Retrat de la senyora de James Reeves', que l'artista va pintar l'any 1954. Segons el catàleg raonat de la fundació, la peça mesura 147 per 92 centímetres i es va exposar l'any 1958 al The Parrish Art Museum de Nova York. L'obra es va subhastar el 10 de desembre del 1997 a la casa Christie's de Londres. I en aquest punt se li va perdre la pista.

Summary: La policia libanesa recupera un oli robat que podria ser un quadre original de Salvador Dalí


El festival Temporada Alta de Girona i Salt (Gironès) ha confirmat una caiguda "considerable" en la venda d'entrades diàries a partir del moment en què es va donar a conèixer la sentència. En concret, es va passar de vendre unes 800 localitats diàries a només 80 de mitjana. A més, cal sumar la jornada de vaga que va fer el festival el 18 d'octubre que també va afectar en l'ocupació dels espectacles. El director del Temporada Alta, Salvador Sunyer, ha deixat clar el posicionament del festival en contra de la sentència. "Ens afecta, però pitjor ho passen els que estan a la presó", ha reblat. Sunyer també ha revelat que de moment l'hi han arribat dos projectes relacionats amb el procés català, i dona per fet que "n'hi haurà molts més".

Summary: Temporada Alta confirma una caiguda "considerable" en la venda d'entrades durant la setmana de la sentència


Manresa ha viscut aquest dijous al vespre un clam multitudinari a favor del referèndum de l'1 d'octubre. Milers de persones s'han manifestat pel centre de la capital del Bages amb crits de 'Votarem' per denunciar els registres i detencions que ha dut a terme la Guàrdia Civil. La protesta ha arrencat a les set de la tarda davant de l'Ajuntament de Manresa on s'ha llegit el manifest de l'AMI i ha continuat a la Plaça Sant Domènec. Al voltant de les vuit del vespre, la riuada de gent, encapçalada per una pancarta on es llegia 'Defensem el referèndum: contra la repressió i per la llibertat dels pobles', ha fet una marxa lenta fins arribar a la caserna de la Guàrdia Civil. Allà, els manifestants han deixat urnes de cartró i clavells davant de la porta d'entrada i han penjat una estelada.

Summary: La manifestació a favor del referèndum i contra l'actuació de la Guàrdia Civil desborda el centre de Manresa


El Departament de Salut ha confirmat que en les darreres hores hi ha hagut 5 nous morts per coronavirus al brot d'Igualada, un dels que més preocupen les autoritats del país. Amb aquestes noves víctimes ja se n'han registrat 41 des de l'inici del brot. D'altra banda, en el mateix termini de temps també hi ha hagut 14 nous positius fet que apuja la xifra d'infectats a 306. Del nombre total de casos, 140 són professionals sanitaris.

Summary: 5 nous morts eleven la xifra de víctimes per coronavirus al brot d'Igualada fins a les 41


La mesa del Parlament de Catalunya ha expressat la seva condemna i repulsa davant els atemptats comesos aquest matí a Brussel·les. En la declaració, la cambra se solidaritza amb les víctimes dels atemptats, així com amb les seves famílies i amics, i mostra el seu suport incondicional al poble belga en aquests moments difícils. "La mesa es referma en el rebuig a totes les formes de terrorisme i es compromet a reforçar el marc d'una convivència pacífica i democràtica, clau per a construir un futur de pau entre tots els pobles", segons la declaració.

Summary: El Parlament condemna els atemptats de Brussel·les i expressa la solidaritat amb les famílies de les víctimes i el poble belga


El tinent de Prevenció i Seguretat de l’Ajuntament de Barcelona, Albert Batlle, ha admès aquest dimecres que Barcelona pateix ''una crisi de seguretat'' amb un augment del 9%  dels fets delictius que han fet créixer la sensació ''d'inseguretat'' entre la ciutadania. Batlle però, ha volgut fer una crida a la calma i ha destacat que els delictes contra les persones, els més greus, han disminuït un 1,27% el primer semestre respecte el mateix període de l'any passat i ha destacat l'augment de l'activitat policial i les accions per revertir la ''insuficiència'' de presència policial com a solucions en marxa.  Batlle ha posat d'exemple que ''les coses s'estan fent bé'' l'operatiu conjunt d'aquest dimecres contra quatre narcopisos, un fenomen que ha assegurat que ja és ''residual''.

Summary: Batlle admet que Barcelona pateix "una crisi de seguretat" amb un augment del 9% de delictes


La negociació definitiva entre Acciona i la plantilla als serveis Territorials del Departament de Treball ha acabat de matinada i sense acord per determinar el futur de la principal subcontractada de Nissan i dels seus 500 treballadors. "El període de consultes ha acabat sense resultats i no hi ha cap altre camí que anar per la via judicial i començar una guerra social", ha informat el comitè d'empresa d'Acciona, que crida a paralitzar la fàbrica de Nissan a la Zona Franca a partir de les 05.00 hores del proper dilluns. "A aturar la fàbrica. No hi ha solucions, no hi ha produccions", han assegurat els representants dels treballadors, que acusen Acciona de "terrorisme empresarial" i de no importar-li deixar 500 famílies sense feina.

Summary: Sense acord a Acciona i el comitè crida a bloquejar dilluns la fàbrica de Nissan a la Zona Franca


El govern espanyol ha aprovat elevar més d'un 50% el sostre de despesa per al 2021 fins a 196.097 milions d'euros. Ho ha anunciat aquest dimarts la ministra d'Hisenda, María Jesús Montero, en roda de premsa després del Consell de Ministres. Montero ha destacat que la xifra reflecteix "l'ambició" de l'executiu espanyol per elaborar uns pressupostos generals de l'Estat que "marquin un abans i un després" i permetin abordar "de forma intensa" les transformacions necessàries derivades de la crisi del coronavirus. El govern espanyol també ha empitjorat la previsió de caiguda del PIB a l'11,2% aquest any i situa l'atur al 17,1%. El deute se situaria en el 118% del PIB el 2020. Pel que fa a les previsions per a l'any que ve, la vicepresidenta tercera d'Afers Econòmics, Nadia Calviño, ha estimat un augment del PIB del 7,2% l'any que ve que podria arribar al 9,8% si es té en compte l'efecte dels fons europeus. L'atur se situaria al 16,9% l'any vinent.

Summary: El govern espanyol puja més d'un 50% el sostre de despesa per al 2021 fins als 196.000 milions d'euros


El Govern posa fil a l'agulla en la regulació de l'economia col·laborativa. La Comissió Interdepartamental creada amb l'objectiu d'ordenar la normativa que afecta a aquest tipus d'activitats ha celebrat la primera reunió aquest dimecres. Pròximament es crearan sis grups de treball que abordaran la realitat de cada sector: allotjaments turístics; transport i mobilitat; normativa fiscal; normativa laboral; bones pràctiques i acords de col·laboració amb les plataformes. El conseller d'Empresa i Coneixement, Jordi Baiget, ha afirmat que aquest procés es farà respectant dos principis. Primer, “que hi hagi igualtat d’oportunitats respecte a la resta d'agents de l’economia” i, segon, “evitar que l'economia col·laborativa sigui economia submergida”. La comissió està formada per responsables de Turisme, Economia, Hisenda, Treball, Territori i Habitatge, entre d'altres, i redactarà un informe que entregarà al Govern, en el qual es fixaran els criteris que hauran de definir aquesta nova modalitat econòmica.  De cara a l'informe, la comissió es compromet a recollir les demandes dels agents implicats en l'economia col·laborativa i dels altres agents econòmics del sector. La regulació de l'economia col·laborativa es farà de manera sectorial. L'executiu descarta crear una llei que englobi totes les activitats de l'àmbit col·laboratiu perquè aquesta modalitat econòmica és molt recent i dinàmica, fet que comportaria que una llei general quedés obsoleta al poc temps de la seva aprovació. En la primera reunió de la comissió s'ha presentat el Pla de Treball, que persegueix definir l'economia col·laborativa, revisar la normativa existent, elaborar un codi de bones pràctiques i impulsar acords de col·laboració amb les diferents plataformes.

Summary: Primera reunió de la comissió del Govern que regularà l'economia col·laborativa


Els Mossos d'Esquadra van detenir el passat 29 d'octubre a Vallromanes (Vallès Oriental) un home de 34 anys veí de Badalona com a presumpte autor dels delictes de conducció sota els efectes de l'alcohol, lesions per imprudència greu i per conduir amb privació judicial del permís de conduir. L'arrestat acabava de provocar un accident de trànsit al quilòmetre 6 de la carretera BP-5002, amb dos vehicles implicats i una persona ferida lleu. Els fets van passar poc després de les 22 h i, quan va arribar la policia, els agents van constatar que l'home havia envaït el sentit contrari de la calçada. Quan li van fer la prova d'alcoholèmia, el conductor va donar 0,83 mg/l en aire expirat, més del triple del límit permès. Alhora, els agents van comprovar que circulava amb el permís retirat des de feia cinc mesos per haver conduït begut. Per tot plegat, el van arrestar i posteriorment va quedar en llibertat, pendent de ser citat pel jutjat de Granollers.

Summary: Detenen un conductor a Vallromanes per triplicar la taxa d'alcohol permesa i circular amb el permís retirat


Sis de cada deu famílies hauran de retallar despeses els propers sis mesos, segons una enquesta d'Educo feta a l'abril a 800 famílies amb menors. Així, un 58,4% creu que haurà de reduir despesa, un 21,4% creu que no i la resta encara no ho sap. De les que preveuen que hauran de retallar, el 70% apunten que hauran de fer-ho en alimentació, un 31% afirma que tindrà dificultats per pagar el lloguer o la hipoteca i un 25% per pagar rebuts de llum, gas o aigua.  També un 16% asseguren que no podran pagar l'accés a internet. Davant d'això i en el context de crisi econòmica provocada per la covid-19, Educo alerta que el nombre de famílies amb dificultats pot augmentar de forma "molt significativa".    "Des d'Educo temem que l'augment d'aquests indicadors sigui exponencial si no es posen en marxa mesurs urgents", explica Macarena Céspedes, directora de l'organització. Per això, Educo demana que s'implementi de forma urgent l'ingrés mínim vital i que s'augmenti la prestació per fill a càrrec. Alhora, exigeixen mesures per garantir l'accés als infants més vulnerables a l'educació en línia. Des d'Educo, s'ha posat en marxa el programa Becas Comedor en Casa, per assegurar l'alimentació dels nens amb dificultats.  En total, s'està donant suport a quasi 4.000 nens de tot l'Estat.

Summary: Sis de cada deu famílies hauran de retallar despeses els propers mesos, segons una enquesta d'Educo


El govern d'Andorra ha informat aquest dimecres de la defunció d'una persona amb covid-19 i usuària del centre sociosanitari El Cedre, amb la qual cosa la xifra de víctimes mortals derivades del coronavirus al país és de 23. Mentre, els casos detectats des de l'inici de la pandèmia sumen 564, 489 dels quals són actius. D'aquests, n'hi ha 89 que corresponen a professionals de la salut i 55 persones que estan ingressades, disset d'elles a l'UCI. D'altra banda, les altes arriben a 52. Des de l'executiu del Principat han explicat que han ofert els seus espais hospitalaris a pacients de l'Alt Urgell i de l'Arieja que ho puguin necessitar. Pel que fa als 39 metges i infermers procedents de Cuba, s'han incorporat en les darreres hores a la feina.

Summary: Les víctimes mortals de coronavirus a Andorra s'eleven a 23, amb més de mig miler de casos detectats al país


El president del grup municipal d'ERC a l'Ajuntament de Barcelona, Alfred Bosch, ha afirmat que els resultats del baròmetre municipal del mes de maig "validen" el partit republicà "per construir l'alternativa al govern de Colau". "Volem fer el canvi real que ha renunciat Barcelona En Comú pactant amb el PSC", ha defensat Bosch. El baròmetre indica que ERC creix en intenció de vot i es manté com a segona força a la capital catalana. Concretament, el partit ha passat d'un 10,6% en intenció de vot del desembre passat a un 12,3% a aquest maig. "Creiem que li pertoca ERC assumir el lideratge per fer que Barcelona avanci cap a un canvi real", ha reiterat Bosch. El president republicà a l'Ajuntament de Barcelona ha criticat que Colau ha renunciat a un canvi i ha preferit fer govern amb el PSC que pactar, ha dit, "amb les forces emergents a la ciutat". "Per tant, som l'alternativa de canvi a Barcelona i treballarem per eixamplar-la des de l'oposició", ha subratllat. Bosch ha explicat que les dades del baròmetre confirmen que els barcelonins segueixen tenint "voluntat de canvi, un canvi per la justícia social, per la prosperitat econòmica, per la regeneració democràtica i un canvi que faci Barcelona capital del nou país". El republicà ha posat com a exemples d'alguns canvis l'arribada del metro al Passeig de la Zona Franca, traslladar la Model i la Trinitat Vella, aplicar un salari mínim de 1.000 euros o que disminueixi el nombre per persones sense sostre als carrers de la capital catalana.

Summary: ERC, sobre el baròmetre municipal: "Volem fer el canvi real que ha renunciat Barcelona En Comú pactant amb el PSC"


L’incendi que crema des d’aquest diumenge a Bolulla, a la Marina Baixa (Alacant), ha quedat estabilitzat i sense flama a l’interior del perímetre, segons que ha informat als mitjans el delegat del govern espanyol al País Valencià Juan Carlos Moragues. L’evolució del foc ha estat positiva gràcies a una davallada de les temperatures i l’augment de la humitat. Moragues ha fet una primera estimació de 600 hectàrees afectades i ha assenyalat que es tracta d’un “desastre ecològic, mediambiental i contra el patrimoni”.  Els efectius terrestres es troben refredant la zona, en especial al nord del perímetre, al Barranc dels Sacs, i cap a la Serra de Bèrnia. El centenar de veïns que varen haver de ser desallotjats està tornant paulatinament als seus domicilis.  Preguntat sobre les causes, el delegat ha informat que un veí de nacionalitat alemanya afirma haver vist l’inici del foc a la finca rural veïna. Moragues ha afegit que al llarg d’aquest 2016 s’han produït set conats d’incendi, un fet que denota que l’acció humana es troba al darrere del foc. La Guàrdia Civil interroga aquest testimoni i parla amb altres veïns mentre analitza el lloc on es va iniciar l’incendi per determinar si ha estat una negligència o un acte intencionat.  En aquest sentit, el delegat del govern espanyol ha informat que aquest mateix dimarts els bombers varen tenir dues alarmes més a la zona, en una zona de canyars i a un abocador, ambdós controlats.

Summary: Estabilitzat i sense flama l’incendi de Bolulla després de cremar unes 600 hectàrees


El coordinador general del PPC, Xavier Garcia Albiol, ha carregat aquest dissabte contra el secretari general del PSOE, Pedro Sánchez, a qui ha demanat que “dimiteixi” i “se’n vagi cap a casa” després de no haver aconseguit la investidura i d’haver “enganyat absolutament a tothom”. Albiol s’ha mostrat partidari que Sánchez s’aparti i deixi el PSOE en mans de persones “amb capacitat de diàleg” per permetre un “pacte d’Estat” entre PP, PSOE i C’s. El dirigent popular ha insistit que Sánchez és “la principal rèmora” que impedeix formar una “gran coalició” liderada pel partit de Mariano Rajoy. A més, el coordinador general del PPC ha acusat Ciutadans de ser “la marca blanca” del PSOE i ha definit com “una funció de teatre” la represa de les negociacions entre ambdós partits. Xavier Garcia Albiol ha acusat Sánchez d’haver enganyat “a tots els espanyols i, fins i tot al rei” amb les seves possibilitats de resultar investit president del govern espanyol i per aquest motiu li ha demanat “que dimiteixi, que es retiri i que deixi la política perquè ha demostrat que no està a l’alçada”.  El coordinador general dels populars catalans ha demanat al dirigent socialista que s’aparti i deixi el PSOE en mans de persones “amb sentit d’Estat, capacitat de diàleg i capacitat institucional” per permetre “una gran coalició entre qui ha guanyat les eleccions, el PP, i PSOE i Ciutadans”. Segons Albiol, aquest “pacte d’Estat” només serà possible si Sánchez no en forma part i “se’n va cap a casa”. En aquest sentit, Xavier Garcia Albiol ha demanat a PSOE i C’s “que negociïn de manera sincera amb aquell partit que ha guanyat les eleccions i té un major suport per part dels espanyols, per construir un govern de coalició i afrontar el futur més immediat amb certes garanties”.  Xavier Garcia Albiol ha opinat també que la represa de les negociacions, aquest mateix dissabte, entre PSOE i C’S és “absolutament innecessària” i pròpia “d’una funció de teatre”. El líder popular ha constatat que “tothom sap que van a una i que C’s s’ha convertit en la marca blanca del PSOE i en la seva crossa per donar-li suport allà on faci falta”.  Albiol ha rebutjat que algú intenti “alguna mena de conspiració” contra Mariano Rajoy perquè és “qui ha guanyat les eleccions” i li semblaria “una tremenda injustícia” que no pogués liderar la formació de govern. En aquest sentit, ha etzibat que aquest és un escenari “que ningú al PP s’està plantejant de forma seriosa”. El dirigent dels populars ha insistit que la ciutadania no vol que se celebrin noves eleccions i que s’hagin de gastar “no sé quantes desenes de milions d’euros en una nova campanya”. “La gent vol que governin els partits que han estat escollits majoritàriament pels espanyols, la qual cosa passa pel PP, el PSOE i C’s”, ha insistit.  El líder del PPC s’hi ha referit aquest dissabte en el marc de la 22a calçotada del PP de Tarragona que s’ha celebrat en un restaurant d’Alcover (Alt Camp). La trobada, que ha aplegat unes 250 persones, ha comptat amb l’assistència de diversos diputats, que han estat encapçalats pel president provincial del partit, Alejandro Fernández.

Summary: Albiol demana a Pedro Sánchez “que plegui” per permetre una “gran coalició” entre PP, PSOE i C’s


La Comissió de Territori del Parlament ha encarregat al Govern que estudiï si pot paralitzar els projectes d'urbanització de Cala Morisca a Tossa de Mar (Selva), Sa Guarda de Cadaqués (Alt Empordà), Aiguaxelida de Tamariu (Baix Empordà) i els Jardins de Sa Riera de Begur (Baix Empordà). El grup de Catalunya en Comú Podem ha presentat aquestes propostes de resolució, que han estat lleugerament modificades pels grups de JxCat i ERC. Originalment es demanava que la Generalitat parés els projectes, però els dos grups polítics han demanat "respecte institucional" als municipis, que són qui han de donar o denegar la llicència d'obres. A més, la Comissió també ha aprovat la ponència de 59 persones dins del projecte de Llei d'Ordenació del Litoral. El Departament de Territori i Sostenibilitat haurà d'estudiar si hi ha alguna possibilitat d'aturar els projectes d'urbanització de Cala Morisca de Tossa de Mar (Selva), Sa Guarda de Cadaqués (Alt Empordà), Aiguaxelida de Tamariu (Baix Empordà) i els Jardins de Sa Riera de Begur (Baix Empordà). Així ho ha decidit la Comissió de Territori del Parlament a través de quatre propostes de resolució que ha presentat el grup de Catalunya en Comú Podem. Inicialment aquests documents instaven al govern a aturar les projeccions, però algunes formacions polítiques com ara Junts per Catalunya i ERC han demanat "respecte institucional" per als ajuntaments, ja que donar la llicència d'obres és una competència plenament municipal. Per tant, l'única responsable de poder aturar o seguir endavant amb les obres és l'administració local. Per això han demanat limitar les propostes de resolució a encarregar al govern català que estudiï si és possible paralitzar els projectes o no, així com també analitzar si cal desclassificar els sòls per evitar futures construccions. A més, el diputat de JxCat, Narcís Clara, ha recordat que ja hi ha dues moratòries en actiu sobre el litoral gironí mentre s'està desenvolupant el Pla Director Urbanístic d'aquesta zona. En aquest sentit, Clara ha afirmat que el Govern ja està protegint el territori dins de les seves competències. Des d'ERC han explicat que el suport en algunes de les propostes de resolució ha anat en funció de les indemnitzacions que hauria de pagar cada ajuntament als propietaris dels terrenys si finalment s'aturava el projecte. Segons Marc Sanglas, alguns casos com el d'Aiguaxelida "comportaria indemnitzacions milionàries per als ajuntaments" i això deixaria els consistoris en una posició financera molt complicada de cara al futur. Tot i així, Sanglas ha detallat que en el cas de Cala Morisca tan sols "hi ha un pla parcial i es pot aturar perquè encara no s'ha desenvolupat". A més, el republicà ha detallat que "es podria evitar que el projecte tirés endavant sense grans costos" per part de l'Ajuntament de Tossa de Mar. El diputat de Catalunya en Comú Podem, David Cid, ha assegurat que el seu grup farà "el que faci falta per treballar per protegir el paratge" i per això ha acceptat les modificacions dels dos grups que també estan al govern de la Generalitat. De tota manera, ha avançat a la resta de grups que seguirà "batallant" per la preservació natural de la Costa Brava. A més, en la Comissió de Territori també s'ha aprovat que en el projecte de Llei d'Ordenació del Litoral a Catalunya hi participin fins a 59 ponents. Entre ells hi ha membres d'entitats com SOS Costa Brava o Salvem l'Empordà. També hi ha una representació dels ports de Catalunya, membres del sector de l'hostaleria i professors de geologia i dret administratiu de la Universitat de Girona.

Summary: El Parlament insta el Govern a intentar aturar els projectes de Sa Guarda, Aiguaxelida, Cala Morisca i Sa Riera


Els productors de flor i planta afronten l'enèsima crisi sectorial amb la paralització de l'activitat pel coronavirus.  "Les flors aniran a la brossa i les plantes estan a punt però no hi ha venda", es lamenta el portaveu del Mercat de Flor i Planta Ornamental, Ignasi Ruiz, en una entrevista a l'ACN. El sector, avisa, venia ja d'una situació "precària" i tem que "un cop així podria ser letal". Els floricultors tot just engegaven la campanya de primavera, que suposa entre un 50% i un 60% de la facturació anual, que es perdrà. En relació a la polèmica sobre la data en que s'hauria de celebrar Sant Jordi aquest any, Ruiz demana consens als gremis de llibretes i floristes i recorda que "la festa és de tots" i que "es farà quan es pugui". La seu del Mercat de Flor i Planta Ornamental de Catalunya, amb seu a Vilassar de Mar (Maresme), està del tot tancat. No hi ha activitat i la imatge que descriuen els floricultors és desolador. La flor tallada espera a les cambres frigorífiques, però el seu destí acabarà sent, inevitablement, la brossa. Una cosa semblant passa amb les plantes, que no aturen el seu creixement als hivernacles i hauran d'esperar fins a la propera primavera. "No podem distribuir ni fer res", es lamenta el portaveu del Mercat, Ignasi Ruiz. La crisi del coronavirus ha enganxat el sector en un moment important a nivell econòmic, però les vendes, aquest any, sembla que no es produiran. En tractar-se d'un producte viu, a més, el marge de maniobra és pràcticament nul. "Les plantes estan vives i segueixen el seu procés. No saben que fem els humans i el seu procés biològic està en marxa i no es pot aturar", explica el portaveu del Mercat, que mira de reüll com en altres països europeus, com Holanda o Itàlia, ja s'ha llençat moltíssima producció. "Ja veníem d'una situació econòmica precària i un cop d'aquest tipus pot ser letal", sentencia Ruiz. La facturació de la primavera és més de la meitat del que factura el sector al llarg de l'any, amb exportacions a França i a altres indrets de l'estat espanyol: "És molt greu que desaparegui perquè és el moment més fort econòmicament". De cara al futur, les previsions tampoc són optimistes. Un cop es pugui superar la crisi sanitària, avisa Ruiz, la societat haurà quedat "debilitada" i les flors i les plantes no seran una prioritat: "Són un article de luxe. Abans hi ha el menjar i moltes altres necessitats. Encara que ens tornem a organitzar ens trobarem una societat que consumirà menys". La polèmica de Sant Jordi El portaveu del Mercat de Flor i Planta Ornamental , Ignasi Ruiz, ha sortit també al pas de la polèmica sobre la data de Sant Jordi d'enguany. Mentre el gremi de llibreters s'oblida ja de sortir al carrer el 23 d'abril, els floristes insisteixen en mantenir la data fins que la crisi sanitària ho faci del tot inevitable. I el Mercat fa una crida a la calma. "La situació de Sant Jordi no està a les nostres mans i es farà quan es pugui", avisa Ruiz. El portaveu del Mercat assegura que cal estar atent a veure què passa cada dia i recorda als gremis que la festa "és de tots" i necessita també que la gent estigui animada. "És una festa molt gran i es difícil que un de sol digui quan i com es farà", ha sentenciat.

Summary: Els floricultors temen que el "cop" del coronavirus en plena campanya de primavera acabi esdevenint "letal" pel sector


El president de la Generalitat va acceptar la demanda d'algunes de les entitats convocants per modificar a darrera hora el recorregut  ACN Barcelona.-El president de la Generalitat, Quim Torra, va autoritzar que la mobilització de l'1-O que va acabar amb incidents tingués en el Parlament el seu punt final. Segons han avançat 'El Mundo', La Vanguardia i 'Nació Digital', i ha confirmat l'ACN, va ser el president qui, a petició d'algunes de les entitats convocants, va acceptar que el recorregut de la manifestació es modifiqués i acabés a la porta del palau de la Ciutadella. Inicialment, la marxa tenia el seu darrer espai reservat en un punt més allunyat del Parlament, però malgrat que alguns comandaments dels Mossos van desaconsellar-ho, el Departament d'Interior, el conseller Miquel Busch, i Torra van accedir en el darrer dia a permetre que els manifestants poguessin avançar fins a la porta de l'edifici. Això va fer que les entitats modifiquessin fins i tot la ubicació de l'escenari que acollia la lectura del seu manifest. Un cop desconvocada la concentració, alguns dels manifestants van acabar protagonitzant incidents violents que els van enfrontar als Mossos, que van acabar intervenint.

Summary: Torra va autoritzar que la manifestació de l'1-O que va concloure amb incidents acabés a la porta del Parlament


Una dona de 67 anys ha mort i dues persones més han resultat ferides per intoxicació de fum aquest dissabte a la tarda en un incendi d'habitatge en un bloc de deu plantes a La Llagosta (Vallès Oriental), segons han informat els Bombers de la Generalitat. El foc ha començat al voltant de dos quarts de tres de la tarda a l'edifici situat a la Plaça Catalunya, número 5, de la localitat. Les flames han calcinat un dels pisos de la cinquena planta. Fins al lloc, s'hi han desplaçat nou dotacions dels Bombers de la Generalitat. El conseller d'Interior, Miquel Buch ha assegurat aquest dissabte que els primers efectius han tardat nou minuts a arribar a l'edifici on s'ha declarat el foc. Les instal·lacions bàsiques d’aigua i llum de l'immoble han quedat afectades i s'han detectat esquerdes en dues bigues, fet que ha provocat que el cos recomani als veïns de la cinquena a la novena planta que no dormin a casa seva. Les persones desallotjades de l’edifici número 4 ja han pogut retornar. (Actualitza amb declaracions del conseller d'Interior, Miquel Buch, del conseller d'Afers Socials i Famílies, Chakir el Homrani i de l'alcalde de La Llagosta, Óscar Sierra) El sinistre s'ha produït hores després que tres persones més perdessin la vida en un incendi en un bloc de deu plantes al barri de Sant Roc de Badalona. El conseller d'Interior, Miquel Buch, s'ha desplaçat fins a la Llagosta després de visitar la localitat barcelonina per fer seguiment i donar suport als equips d’emergències.  En declaracions als mitjans, Buch ha assegurat aquest dissabte que els primers bombers han tardat nou minuts a arribar a l'edifici on s'ha declarat el foc. Segons ha detallat, l'avís de l'emergència s'ha rebut a les 14.35 h i els primers efectius començaven a treballar a l'immoble a les 14.44 h La resta, provinents dels parcs de Mollet, Sabadell, Granollers i Cerdanyola s'han incorporat progressivament. També ha acudit a la localitat vallesana el conseller de Treball, Afers Socials i Famílies, Chakir el Homrani. En una atenció a la premsa, ha apuntat que el seu departament i l'Ajuntament de La Llagosta treballen de costat per proporcionar ubicació temporal per les persones evacuades i que no poder tornar a casa seva de moment. I és que l'alcalde de la població, Óscar Sierra, ha confirmat que s'ha posat a disposició de tots els veïns afectats que no puguin allotjar-se a casa de familiars o amics una habitació d'hotel fins dilluns, quan s'activaran els protocols dels serveis socials. El bloc de La Llagosta té deu plantes amb quatre habitatges cada una. L’incendi ha cremat totalment un dels pisos de la cinquena planta de l’edifici. Quan han accedit a l’interior de l’edifici, els Bombers han localitzat sense vida una dona de 67 anys a l’escala, entre la sisena i la setena planta.  A causa de l'incendi dues persones més han hagut de ser ateses pel fum. Una d'elles és un agent de la Policia Local que ha hagut de ser traslladat a l'Hospital de Mollet, mentre que l'altre ha estat atès 'in situ'. A més de treballar en el pis calcinat, els Bombers també han revisat la resta de domicilis per comprovar si han resultat afectats. Així doncs, la resta d’immobles del mateix replà només han patit danys a les portes d’accés, ja que foc no ha entrat al seu interior. També hi ha hagut danys a l’escala i als tancaments de finestres d’alguns pisos del bloc del costat, el número 4, amb accés al pati de llums. A, més les instal·lacions bàsiques d’aigua i llum de l’edifici han quedat afectades a causa de l’incendi. Pel que fa a l’estructura, a l’espera d’una revisió per part de serveis tècnics municipals, els Bombers han detectat esquerdes en dues bigues i han recomanat als veïns dels pisos de la cinquena a la novena planta que, preventivament, no passin la nit a l’edifici. Les persones desallotjades de l’edifici número 4 ja han pogut retornar.  A més de les nou dotacions dels Bombers de la Generalitat, també hi ha treballat la Policia Local, cinc unitats dels Mossos d'Esquadra, el Sistema d'Emergències Mèdiques i voluntaris de Protecció Civil.

Summary: ACTUALIZACIÓ:Una dona de 67 anys mor en l'incendi d'un habitatge en un edifici de deu plantes a La Llagosta


Oriol Pujol ha ingressat voluntàriament aquest dijous a les 16 hores a la presó de Brians 2, segons han explicat fonts de la Secretaria de Mesures Penals del Departament de Justícia. L'Audiència de Barcelona el va condemnar a una pena de dos anys i mig de presó pel cas de les ITV. L'exsecretari general de CDC va demanar substituir l'internament per treballs en benefici de la comunitat, però l'Audiència ho va rebutjar el 9 de gener passat i li va donar deu dies per ingressar a presó. Oriol Pujol no ha presentat recurs contra aquesta decisió i tampoc ha esgotat el termini.

Summary: Oriol Pujol ingressa voluntàriament a la presó de Brians 2 després de la condemna pel cas de les ITV


El diputat de JxCAT Eduard Pujol ha criticat l'"envestida terrible" del Tribunal Suprem (TS) per processar per rebel·lió 13 líders sobiranistes i ha assegurat que això demostra que "són hores que clamen a la unitat". Des de les portes del TS, Pujol ha dit que després d'aquesta darrera acció judicial de "contundència aterradora" cal "posar la pilota a terra i entendre l'abast de la repressió". Malgrat això ha assegurat que no els "faran tòrcer" i mantindran les seves idees i el seu "compromís". D'altra banda, ha expressat el seu respecte per la "molt dura" decisió que ha pres la secretària general d'ERC, Marta Rovira, i ha considerat que és conseqüència de l'"arbitrarietat d'aquells que no accepten les idees diferents". Pujol ha assegurat sentir-se "trasbalsat" després de conèixer la decisió de la republicana.  El diputat de JxCAT ha afirmat que cal fer un "exercici per entendre" les darreres accions judicials i "mesurar el seu abast real". Ha afegit que Catalunya ha passat "negres nits" i que aquesta és una d'elles però ha reivindicat que "les ha superat". "Aquesta és una situació adversa però haurem d'entomar-la i superar-la", ha declarat.  Sobre la decisió de no comparèixer davant del TS de Rovira, Pujol ha destacat que la diputada ha lamentat el "trencament de la trajectòria vital" que aquesta comporta i ha expressat el seu suport i "tots els ànims del món" cap a ERC.  "Són hores que clamen a la unitat, no la unitat política que tant es diu als passadissos del Parlament sinó la unitat real perquè necessitem a tots perquè l'envestida de l'Estat és molt forta", ha resumit.

Summary: Pujol (JxCAT) critica l'"envestida terrible" del TS i reivindica que són hores "que clamen a la unitat"


La portaveu de Podem, Irene Montero, ha afirmat que la discrepància amb el PSOE a la Mesa del Congrés sobre la suspensió dels diputats presos no afectarà la relació entre les dues formacions per negociar un govern de coalició. "No canvia la necessitat que hi hagi un govern de coalició progressista", ha dit en roda de premsa aquest divendres després de la reunió de la Mesa. Fonts de Podem han insistit que la posició discrepant entre les formacions progressistes de la Mesa no influeixen per a res les negociacions que mantindran per a la investidura. Montero ha defensat que la decisió de suspendre els parlamentaris presos corresponia al Tribunal Suprem per la "complexitat jurídica" de l'assumpte que hauria requerit "major debat". A més, la portaveu de Podem ha defensat la seva negativa a suspendre Oriol Junqueras, Jordi Sànchez, Josep Rull i Jordi Turull perquè calia treballar perquè tots els diputats poguessin exercir les seves funcions "per respecte als votants". Sobre una possible rebaixa de la majoria absoluta al Congrés si els parlamentaris suspesos de JxCat i ERC opten per mantenir l'acta de diputat, Montero ha dit que cal esperar a l'informe dels lletrats.

Summary: Podem diu que la discrepància amb el PSOE sobre la suspensió dels diputats presos no afectarà la formació de govern


L'aeroport de Barcelona ha aconseguit el 2019 una xifra rècord de 177.300 tones de càrrega aèria, fet que suposa un augment moderat del 2,5%, menor que en períodes anteriors. I és que Barcelona està entre els sis únics aeroports d'Europa del 'top25' en càrrega aèria que creix, juntament amb Madrid, malgrat l'alentiment causat per la tendència global a la baixa derivada de les tensions entre els Estats Units i la Xina i l'estancament del comerç mundial. Tot i la xifra rècord, l'aeroport de Barcelona ha perdut una posició en el rànquing de transport de carrega aèria a Espanya, i Saragossa, amb 182.700 tones, l'ha superat per primera vegada, i el Prat s'ha situat en tercera posició. Madrid, líder, va transportar el 2019 unes 558.600 tones.  D'acord amb un informe de l'Observatori de Tràfic Aeri de Barcelona, el creixement del 2,5% d'aquest darrer any és molt moderat respecte al registrat en els anys anteriors. Així, el 2018 l'augment del volum de càrrega a Barcelona va ser del 10,8%, el 2017 del 14,9% i el 2016 del 15,9%, percentatges lluny del 2,5% actual, i que indiquen una tendència clarament a la baixa en els últims mesos.  De fet, durant els primers trimestres de l'any passat va haver-hi un retrocés de la demanda, que va caure un 4,2% respecte al 2018. En canvi, entre el 2017 i el 2018 el creixement va ser del 3,6%. L'estancament del comerç mundial, la disputa comercial entre els Estats Units i la Xina i l'alentiment de l'economia xinesa són les "principals causes d'aquest retrocés", afirma l'informe.  Dades segregades del 2018 D'altra banda, l'informe aporta dades més detallades sobre les exportacions durant el 2018 gestionades des de Barcelona. Les vendes van tenir com a destí principal les regions d'Àsia Pacífic i Àsia del Nord (37%), Amèrica del Nord (20%) i Amèrica Llatina (18%).  Amb tot, l'estudi apunta que si s'analitza el primer aeroport d'escala de les mercaderies, només les regions d'Amèrica del Nord, Orient Mitjà i Europa tenen "suficients vols directes i freqüències per donar resposta a la demanda de càrrega aèria". En aquest sentit, segons l'Observatori "hi ha prou mercat per disposar de més vols directes amb Àsia Pacífic, Àsia del Nord i Amèrica Llatina.  Així, el 40% dels vols de mercaderies des de Barcelona fan una primera parada a Europa, principalment a Colònia (Alemanya) i Istanbul (Turquia). A nivell mundial, les parades es fan a Orient Mitjà: a Doha i Dubai, des d'on després es serveixen els mercats de l'Àsia.  Per sectors, Catalunya va liderar el rànquing estatal de càrrega aèria en productes farmacèutics i químics el 2018 amb un 40% de la quota (27.773 tones), malgrat una moderació en el creixement anual, que va ser del 5,6%, lluny del 20% del 2017. El primer sector del transport aeri català va ser el tèxtil, amb un augment del 14% i 60.000 tones, malgrat que els que més van créixer van ser l'elèctric i mecànic (+16,2% i 30.369 tones) i l'alimentari (+14,6% i 18.683 tones).  Aerolínies Durant l'any passat, Qatar Airways es va posicionar com a companyia líder en càrrega a Barcelona, amb el 12,2% de la quota i 21.600 tones transportades, superant per primer cop a Emirates (20.900 tones i 11,8% de quota). D'altra banda, les tres grans empreses repartidores de transport urgent, UPS, DHL i FedEX, tenen un 22% de la quota a l'aeroport.  D'altra banda, l'estudi indica que des de la posada en marxa de rutes directes a Seül i Hong Kong, l'any 2017, s'han incrementat de forma "espectacular" les exportacions des de Barcelona, amb creixements del 91% i el 76%, respectivament. L'Observatori apunta també que l'entrada d'Etihad a Barcelona pot situar Abu Dhabi com una ruta amb forts creixements en el futur en volum de mercaderies.

Summary: L'aeroport de Barcelona bat el rècord en volum de càrrega aèria el 2019 amb 177.300 tones malgrat l'alentiment global


La líder de Cs agraeix el suport rebut en les primàries i està "preparada" per quan hi hagi eleccions a Catalunya ACN Sitges.-La presidenta de Cs a Catalunya, Inés Arrimadas, ha acusat aquest dissabte Podem de ser la "crossa" i el "millor aliat" de l'independentisme. "Ja sabem que quan Puigdemont i Junqueras no poden avançar, sempre està Podem per donar-li el suport que necessita. Sempre età al costat dels independentistes", ha constatat en declaracions als mitjans abans d'assistir a la cloenda de les jornades del Cercle d'Economia, a càrrec del president espanyol, Mariano Rajoy. Sobre la trobada que celebren les entitats sobiranistes aquest dissabte, s'ha queixat que alguns portin "set anys parlant del mateix", i ha remarcat que Cs, mentrestant, està liderant les reformes "econòmiques i socials" que necessita Espanya. Arrimadas ha aprofitat per agrair el suport rebut en les primàries que ha celebrat el partit, d'on ha sortit com a candidata a la Presidència de la Generalitat. Ha assegurat que estan "preparats" per quan hi hagi eleccions a Catalunya.

Summary: Arrimadas acusa Podem de ser la "crossa" i el "millor aliat" de l'independentisme


Brussel·les també va criticar la setmana passada que el parlament kosovar aprovés la creació d'un exèrcit ACN Brussel·les.-La Unió Europea ha exigit a Kosovo que “revoqui immediatament” l’increment “unilateral” d’aranzels als productes provinents de Sèrbia i Bòsnia Hercegovina. Segons el Servei d’Acció Exterior de la UE, aquests aranzels “perjudiquen els interessos econòmics” de Pristina i ha recordat al govern kosovar les seves “obligacions contractuals” sobre comerç i duanes en el marc de l’Acord d’Estabilització i Associació que té amb el bloc europeu. “Qualsevol impediment al comerç s'hauria de resoldre dins dels fòrums i mecanismes adequats, (...) amb un esperit de cooperació regional i de bon veïnatge”, afirma el comunicat posterior a la reunió d’aquest dilluns entre el primer ministre kosovar Ramush Haradinaj i l’Alta representant de la UE Federica Mogherini. La roda de premsa prevista per al final de la trobada ha estat cancel·lada en l’últim moment. Les crítiques europees sobre la política comercial de Pristina se sumen a les expressades la setmana passada sobre la creació d’un exèrcit a Kosovo. En un comunicat després de la votació majoritària del parlament kosovar, però amb l'absència a la cambra de la minoria serbo-kosovar, L'OTAN va lamentar que s’adoptés aquest pas “inoportú”, mentre Brussel·les va defensar que "el mandat" de les forces de seguretat kosovars "només s'hauria de canviar a través d'un diàleg inclusiu d'acord amb la constitució" del país. La decisió de Pristina es va produir poc després que Sèrbia assegurés no descartar la intervenció militar per protegir la minoria sèrbia de Kosovo.

Summary: La UE exigeix a Kosovo “la revocació immediata” dels nous aranzels “unilaterals” a Sèrbia i Bòsnia


L'espectacle 'Toruk - El primer vuelo' del Cirque du Soleil arriba al Palau Sant Jordi de Barcelona aquest divendres i s'hi estarà fins el 27 de gener. Inspirat en la pel·lícula de James Cameron 'Avatar', recrea el món de Pandora mitjançant una fusió d'efectes visuals, marionetes i escenografia d'última generació. Barcelona és la 86a ciutat on 'Toruk' fa parada, sent la 16a vegada que la companyia visita la capital catalana. La portaveu de l'espectacle, Janie Mallet, ha assegurat a l'ACN que 'Toruk' és la producció "més diferent" que han fet pel fet de recrear fidelment un món cinematogràfic amb la supervisió "total" del seu creador. El públic podrà participar mitjançant una aplicació mòbil que, segons el seient, produirà uns efectes visuals o uns altres i contribuirà així a l'escenografia del Sant Jordi.

Summary: El Cirque du Soleil arriba a Barcelona amb l'espectacle 'Toruk - El primer vuelo' inspirat en la pel·lícula 'Avatar'


El president del govern espanyol, Pedro Sánchez, es reuneix aquest diumenge des de les 10.00 hores amb els presidents autonòmics. Segons han informat fonts del govern espanyol, Sánchez informarà sobre les últimes ordres publicades al BOE en relació amb la fase 1, l'evolució de la desescalada, el fons de 16.000 MEUR per a les autonomies i de la signatura, prevista per aquest dilluns, de l'acord sobre els ERTO a que han arribat l'executiu espanyol i els agents socials. Aquesta reunió arriba després que el govern espanyol hagi decidit quins territoris poden passar dilluns a la fase 1. En el cas de Catalunya, el Ministeri de Sanitat va acceptar la seva proposta, però no és el cas d'altres comunitats, com la de Madrid. El president de la Generalitat, Quim Torra, ha convocat una roda de premsa a les tres de la tarda per informar de les propostes que ha fet durant la reunió. Torra ja ha avançat en una entrevista al diari 'Ara' que en la reunió demanarà a Sánchez una ajuda econòmica per als pares que no puguin treballar perquè han de tenir cura dels fills. Segons l'executiu, l'acte de signatura de l'acord pels ERTO es farà aquest dilluns a la una del migdia i hi participaran Sánchez, el vicepresident de Drets Socials i Agenda 2030, Pablo Iglesias, la vicepresidenta d'Assumptes Econòmics i per a la Digitalització, Nadia Calviño, i la ministra de Treball, Yolanda Díaz per part del govern espanyol. Per part dels agents socials, hi seran presents el president de la CEOE, Antonio Garamendi, el president de CEPYME, Gerardo Cuerva, el secretari general de CCOO, Unai Sordo, i el secretari general de la UGT, Josep Maria Álvarez.

Summary: Comença la reunió de Sánchez amb els presidents de les comunitats autònomes


Els veïns de Rasquera (Ribera d'Ebre) han celebrat, aquest dimarts, la concentració de protesta que es va posposar aquest dilluns pel mal temps. Als volts de les dues del migdia, un centenar de persones s'han reunit davant de l'únic caixer automàtic que hi ha al municipi per denunciar que fa més de tres mesos que estan sense servei. La sorpresa ha estat trobar l'aparell netejat i encès. Dilluns a la tarda, uns operaris van retirar el cartell que algun veí indignat havia pegat a sobre del caixer automàtic reclamant recuperar el servei i aquest dimarts al matí l'han activat. Malgrat tot, a hores d'ara, l'aparell segueix "fora de servei". Des de l'Ajuntament es dóna un marge de 48 hores per solucionar-ho definitivament o retirarà els comptes del banc i animarà els veïns a seguir el seu exemple. Fonts del BBVA, han assegurat que es tracta d'un problema d'abastiment de la línia telefònica i que fa més d'un mes que han fet la petició perquè ho resolgui.

Summary: Els veïns de Rasquera pressionen el BBVA perquè repari l'únic caixer del poble que està inactiu des de fa tres mesos


L'associació considera que la Guàrdia Urbana de Barcelona "ha donat una xifra impossible" i exigeix a l'Ajuntament que "ofereixi una explicació pública detallada d'aquestes xifres" ACN Barcelona.-Societat Civil Catalana calcula que han assistit a les cinc concentracions de la Diada 292.000 persones. L'associació ha detallat, a través d'un comunicat, que ha fet un estudi a través del seu Observatori de Resultats Electorals, en què han participat tècnics de diferents disciplines, que ha conclòs que a Barcelona hi han participat 140.000, a Tarragona 65.000, a Lleida 28.000, a Salt 47.000 i 12.000 a Berga. Davant d'aquests resultats, SCC ha considerat que la Guàrdia Urbana de Barcelona "ha donat una xifra impossible" i ha exigit a l'Ajuntament de Barcelona que "ofereixi una explicació pública detallada d'aquestes xifres", que, segons SCC, són "físicament irrealitzables". Societat Civil Catalana ha detallat que per xifrar l'assistència a les mobilitzacions de la diada han utilitzat el servei de càlcul automàtic de superfícies de l'Institut Cartogràfic de Catalunya i s'ha basat en les informacions de la retransmissió de TV3 i de la xarxa de col·laboradors de Societat Civil Catalana que ha treballat a peu de carrer. Concretament, han ajustat el nombre real de metres quadrats ocupats i han assignat una densitat mitjana per a cadascuna de les cinc concentracions convocades. L'any passat aquest equip també va realitzar aquest mateix estudi i va xifrar l'assistència a la manifestació en 530.000 assistents, una dada molt per sota dels 2 milions, que va ser la xifra que van facilitar els organitzadors sense explicar els criteris mitjançant els quals van obtenir aquest resultat. La Guàrdia Urbana, per la seva banda, va donar la xifra d'1,4 milions en base a una suposada superfície de 344.000 metres quadrats i una densitat de 4 persones per metre quadrat. Un criteri que, segons SCC, també és "insostenible".

Summary: Societat Civil Catalana xifra l'assistència a les cinc concentracions de la Diada en 292.000 persones


L'Ajuntament de Puigcerdà vol que la xarxa de túnels que hi ha al subsòl dels carrers del centre històric de la capital cerdana es converteixi en un reclam per atreure el turisme durant les diferents èpoques de l'any. Amb aquesta voluntat, així com també la d'aprofundir el coneixement sobre la vintena de cavitats que ara per ara estan documentades, s'ha recuperat la galeria de sota de la plaça del consistori i s'està treballant en una altra situada al passeig 10 d'Abril. En aquesta darrera, s'hi ha destinat una inversió de 15.000 euros, una tercera part dels quals finançada amb recursos propis i la resta a través del Pla de monuments de la Diputació de Girona. Pel que fa a la primera actuació, la que arriba fins a l'antic pou de glaç, ja està enllestida i la idea és que es pugui visitar a partir del proper mes de maig. Els treballs de recuperació del túnel que hi ha sota el passeig 10 d'Abril de Puigcerdà es troben a la primera fase, en la qual ja s'han retirat més de 20 tones de terra del seu interior. Aquestes tasques de neteja de la cavitat permeten ara dur-hi a terme una intervenció arqueològica per determinar-ne tant el seu orígen com els seus usos, tal com ha explicat l'alcalde de la capital cerdana, Albert Piñeira, que ha detallat que la inversió de tot plegat és de 15.000 euros, 10.000 dels quals provinents del Pla de monuments de la Diputació de Girona. L'accés a la galeria es troba a l'edifici de l'Arxiu Comarcal de la Cerdanya, que s'habilitarà per a què l'espai pugui acollir visites. Al mateix temps, també s'està executant una sortida d'emergència i una altra de ventilació, a més de reforçar-ne la seguretat de diversos punts de la construcció. D'aquesta manera, es pretén convertir-la en un actiu turístic i cultural del municipi i que, a més, en un futur pugui formar part d'una ruta per diferents túnels que hi ha al subsòl del centre històric. La primera de les cavitats que serà visitable serà la que condueix fins a l'antic pou de glaç o Ull de Basilisc, situada a sota de la plaça de l'Ajuntament i on ja s'han acabat els treballs de restauració. La seva inauguració està prevista per al proper més de maig, quan s'obrirà al públic i es parlarà sobre seu orígen per, entre d'altres, explicar que l'espai hauria estat una de les sitges del primer castell de Puigcerdà. Arran de la intervenció que s'hi ha dut a terme s'ha pogut constatar l'època de construcció del túnel, que data del segle XVIII o XIV, i les connexions que tenia amb d'altres que discorren per sota dels carrers adjacents. Pel que fa a la utilitat d'aquesta i d'altres galeries subterrànies del municipi, aquesta tindria a veure amb els setges que, al llarg de la història, va patir la capital i el conjunt de la comarca, sobretot per part dels francesos. En aquest sentit, segons ha explicat el primer tinent d'alcalde de Puigcerdà i regidor d'Obres, Habitatge i Urbanisme, Pere Valiente, els túnels anaven des de dins la població fins a fora de la muralla i eren utilitzats per agricultors i altres persones que havien d'arribar o marxar de casa sense ser vistos. A més, també s'ha comprovat que van ser punts de refugi durant la Guerra Civil espanyola. Ara per ara, el consistori ha documentat una vintena de túnels situats al subsòl del centre històric, tot i que aquest és un àmbit encara molt poc estudiat a Puigcerdà, segons ha dit el seu alcalde. La idea és que a través de la seva recuperació es pugui crear una xarxa d'espais visitables que ajudin a ampliar el coneixement sobre la forma de vida de les persones que es van establir, diversos segles enrere, a la capital cerdana.

Summary: Puigcerdà recuperarà la xarxa de túnels que té al subsòl del seu centre històric com atractiu turístic


El cap de llista d’ERC el 26-J, Gabriel Rufián, ha assegurat aquest divendres que sent “enveja” perquè “un polític de dretes”, el primer ministre britànic, David Cameron, hagi posat les urnes dos cops, primer en el referèndum a Escòcia i després pel Brexit. “És una bona notícia pels demòcrates i un fracàs per la Unió Europea, que té molt a millorar”, ha afirmat Rufián sobre el resultat del referèndum. En aquest sentit, el republicà ha recordat també que Cameron ha anunciat la seva dimissió “per haver perdut un referèndum per un 2%”, mentre que el ministre d’Interior, Jorge Fernández Díaz, “ha conspirat de forma miserable contra tot un poble i diu que aquí no ha passat res”. Sobre les declaracions del socialista Pedro Sánchez, que ha considerat una “irresponsabilitat” plantejar consultes, Rufián ha enviat un missatge a En Comú Podem perquè vegi que “el PSOE està dient per activa i per passiva que mai donarà veu al poble de Catalunya”.

Summary: Rufián enveja els referèndums de Gran Bretanya i que Cameron dimiteixi, a diferència de Fernández Díaz


El fiscal demana 36 anys de presó per a un veí de Salt (Gironès) que va tenir relacions sexuals amb tres nenes a canvi de 8 euros. Segons recull l'escrit d'acusació, els fets van tenir lloc pels voltants del setembre del 2015. El processat, un gambià de 32 anys, tenia vigent una ordre d'allunyament cap a una de les nenes en el moment dels fets. Però tot i això, la va incomplir. Aprofitant les estones que les tres menors jugaven al carrer, l'home s'hi apropava i s'anava guanyant la seva confiança. Un dia, segons recull l'escrit d'acusació, el processat va proposar a les menors que tinguessin sexe amb ell i se les va endur fins al seu pis, on va mantenir-hi relacions. Aleshores, les nenes tenien entre 7 i 9 anys. S'enfronta a una condemna per tres delictes d'agressió sexual i un de trencament de mesura cautelar. Segons recull l'escrit d'acusacions provisionals, els fets van tenir lloc ara fa uns dos anys. El processat és un home gambià de 32 anys, que aleshores tenia vigent una ordre d'allunyament cap a una de les menors (una nena de 9 anys). No s'hi podia acostar a menys de 200 metres. El ministeri públic subratlla, però, que l'home, "tot i conèixer la resolució judicial", la va desobeir deliberadament. Aprofitant les estones que la nena estava jugant al carrer amb dues amigues, l'acusat s'hi va acostar "un número indeterminat de vegades" i es va anar guanyant la confiança de les tres menors. Un dia, "en data indeterminada però en tot cas abans del 16 de setembre del 2015", el processat va proposar a les tres nenes que tinguessin sexe amb ell "a canvi de 8 euros". L'escrit d'acusació ressalta que l'acusat, a l'hora de proposar-ho, ho va fer essent "plenament conscient de la seva condició de menors d'edat, i aprofitant-se d'aquesta circumstància". El fiscal recull que el processat es va endur les nenes fins al seu pis i, un cop a dins, "amb ànim d'atemptar contra la seva indemnitat sexual", les va penetrar per via vaginal i anal. Per aquests fets, 'home va passar-se gairebé un any en presó provisional (des del setembre del 2015 al setembre de l'any passat). Tres delictes d'agressió sexual El ministeri públic imputa al processat tres delictes d'agressió sexual, per a cadascun dels quals demana que se'l condemni a una pena de 12 anys de presó. A més, també li imputa un quart delicte; en aquest cas, de trencament de mesura cautelar (perquè es va apropar a la menor tot i tenir una ordre d'allunyament vigent). Per a aquest, demana que se li imposi una multa de 7.200 euros. A més de la presó, el fiscal sol·licita que el processat no es pugui apropar a menys de 300 metres de les menors, ni tampoc comunicar-se amb cap de les nenes durant un període de 14 anys. A més, un cop hagi complert condemna, el ministeri públic reclama que es passi 10 anys en llibertat vigilada. En matèria de responsabilitat civil, el fiscal reclama que l'acusat hagi de pagar una indemnització de 6.000 euros a cada nena "pels danys morals". El judici per aquest cas s'ha fixat per al proper dia 11 de juliol a la Secció Quarta de l'Audiència de Girona.

Summary: El fiscal demana 36 anys de presó per a un veí de Salt que va tenir relacions sexuals amb tres nenes a canvi de 8 euros


El Gremi de Llibreters ha demanat a la llibreria Documenta que deixi de fer descomptes els dies previs de Sant Jordi. De fet, en un correu electrònic ha reclamat a la llibreria que se cenyeixi al 10% el dia de Sant Jordi i el 5% la resta de dies. Documenta ha replicat que "han trepitjat l'ull de poll a algú" i per això els han denunciat. "Hem hagut de deixar de fer cap descompte fins aquest dissabte perquè nosaltres som complidors de la llei i, davant d’una amonestació així, motiu de més per complir-la", han afirmat des de Documenta, tot i recordar que es tracta d'una pràctica "estesa" a les llibreries catalanes. El president del Gremi de Llibreters, Antoni Daura, s'ha mostrat sorprès pel comentari i ha insistit que la immensa majoria de llibreters "respecten la norma". Per Daura és un "despropòsit" que algú escampi dubtes sobre la resta de llibreries i un desprestigi pel gremi.

Summary: El Gremi de Llibreters demana a la Documenta que deixi de fer descomptes del 10% abans de la diada de Sant Jordi


L’Escola El Garrofer de Viladecans estrenarà el proper 12 de setembre les obres amb què s’ha reformat tot l’edifici seguint el mètode ‘passivhaus’, sent el primer centre de l’estat espanyol que se sotmet a aquest tipus de remodelació energètica integral. L’Ajuntament ha destacat que ha invertit més de 940.000 euros a aquesta escola construïda el 1974 per aplicar-hi els criteris ‘passivhaus’, certificats per l’Institut Passivhaus alemany. Amb la reforma es preveu que l’escola El Garrofer redueixi més de la meitat el consum energètic que tenia fins ara. Al mateix temps, s’ha aconseguit una millora en el confort d’alumnes i professors, tant a nivell de temperatura, com acústica i de qualitat de l’aire gràcies als nous sistemes d’aïllament.  L’Ajuntament de Viladecans recorda que la reforma de l’escola El Garrofer va ser un projecte sorgit arran d’un estudi fet l’any 2015 per l’Àrea Metropolitana de Barcelona sobre la rehabilitació amb criteris nZEB -edificis de consum d’energia quasi nul- prenent tres escoles públiques de Viladecans, Castelldefels i Sant Adrià de Besòs com a exemple.  El resultat d’aquell anàlisi va destacar l’alta demanda de calefacció i el deficient confort per a l’alumnat, en gran part degut a les mancances d’aïllament. Així, es va concloure que la reforma amb criteris ‘passivhaus’ permetria reduir el consum de gas en un 80 % i el d’electricitat en un 15 %, tot rebaixant les emissions de CO2 en un 55 %.

Summary: Viladecans estrena la primera escola renovada amb el mètode d’estalvi energètic ‘passivhaus’


Quatre persones han resultat intoxicades lleus per fum en l'incendi d'un habitatge a l'Hospitalet de Llobregat, al carrer Pubilla Cases número 21. Ha cremat la galeria d'un pis de la primera planta on hi havia la rentadora i alguns mobles. Els Bombers han extingit i ventilat amb quatre dotacions. Els veïns han abandonat ells mateixos l'edifici, que té cinc plantes. El Sistema d'Emergències Mèdiques (SEM) ha atès els intoxicats, un dels quals ha estat evacuat a l'Hospital General de l'Hospitalet. L'avís és de les 14.21 hores i el foc s'ha donat per extingit a les 14.38.

Summary: Quatre intoxicats lleus per fum en l'incendi d'un habitatge a l'Hospitalet de Llobregat


El segon suïcida de l’aeroport de Brussel·les-Zaventem és Najim Laachraoui. Així ho asseguren aquest dimecres al vespre mitjans belgues i francesos com la televisió RTBF o ‘Le Monde’. El rotatiu francès informa que la policia l’ha pogut identificar a través de mostres de l’ADN. El fiscal belga, Frédéric Van Leeuw, ha confirmat que dos germans, Ibrahim i Khalid El Bakraoui, són els altres dos suïcides. El primer es va immolar amb Laachraoui a l’aeroport, i Khalid El Bakraoui va atemptar contra el metro. El tercer home capturat per les càmeres de seguretat a l’aeroport, i que no ha estat identificat, continua fugit. En una roda de premsa aquest migdia, el fiscal general ha actualitzat la xifra de víctimes dels atemptats, que se situa de moment en 31 morts i 270 ferits. Van Leeuw, però, ha advertit que la xifra de víctimes mortals podria augmentar.  Durant la seva roda de premsa, el fiscal ha indicat que la primera explosió a l’aeroport de Brussel·les va ser a les 7.58 hores i la segona uns 37 segons després. El fiscal ha dit que Ibrahim El Bakraoui és l’home al mig de la imatge de les càmeres de televisió.  L’home a l’esquerra, que també es va immolar, ha estat identificat com a Najim Laachraoui, segons les últimes informacions de la premsa belga. L’altre terrorista, amb barret i jaqueta clara, “està fugit”, ha dit el fiscal. Es desconeix la seva identitat.  Segons ha explicat el fiscal, aquest tercer terrorista de l’aeroport va abandonar el seu paquet d’explosius, que era “el més perillós”, i que es va detonar posteriorment de forma controlada.  La fiscalia també ha informat que el terrorista suïcida del metro de Maalbeek era el germà d’un dels autors dels atacs a l’aeroport, Khalid El Bakraoui.  Després dels atemptats, i amb l’ajuda d’un taxista que havia portat els tres homes a l’aeroport, els agents de policia van escorcollar un apartament a Schaerbeek, on van trobar 15 kg d’explosius, 150 litres de productes químics i detonadors. En el mateix carrer, els agents van trobar un ordinador amb informació important per a la investigació. Segons ha explicat el fiscal, el portàtil tenia informació d’Ibrahim el Bakraoui, que deia que se sentia perseguit per la policia i que no volia ser empresonat.  A més d’aquest escorcoll, la policia n’ha fet diversos més. En un, es va detenir una persona que ja ha estat alliberada, i en l’altre es va arrestar un sospitós que està ara sent interrogat, i del qual no s’ha fet pública la identitat.

Summary: El segon suïcida de l’aeroport de Zaventem és Najim Laachraoui


El líder de JxCat, Carles Puigdemont, ha iniciat els tràmits per demanar l'oficina i els recursos de personal i seguretat associats que li pertoquen com a expresident de la Generalitat, tal com ha avançat Rac1 i ha pogut confirmar l'ACN. Així, Puigdemont té dret a un despatx amb tres treballadors, el lloguer d'un despatx, un cotxe oficial amb xofer i serveis de seguretat. El procediment va activar-se el 22 de juny, i el Govern està estudiant com pot aplicar aquest dret tenint en compte que Puigdemont és a Hamburg, amb la intenció de tornar a Bèlgica si la justícia alemanya no l'extradeix. El cap de files de JxCat no ha demanat cobrar la retribució econòmica que tenen els expresidents, ja que ja té sou de diputat. Segons la llei -aprovada el 2003-, Puigdemont pot rebre el 80% del sou que tenia quan era en el càrrec durant, com a mínim, 4 anys. El líder de JxCat també té dret a una pensió de jubilació vitalícia del 60% del sou, però encara no hi pot recórrer perquè continua sent diputat al Parlament. Puigdemont va renunciar a l'oficina de l'expresident al novembre, ja que es reivindicava com a president "legítim" del Govern, durant l'aplicació del 155. El 130è cap de l'executiu ja va subratllat que sí que reclamaria aquests drets un cop tingués relleu a Sant Jaume.

Summary: Puigdemont demana l'oficina i els recursos que li pertoquen com a expresident del Govern


Sant Cugat del Vallès ha canviat el nom de la plaça del Rei, que a partir d’ara s’anomenarà plaça de l’U d’octubre. Així ho ha aprovat aquest dilluns el Ple municipal de l’Ajuntament, amb els vots a favor del govern, la CUP i ERC. Tot i que hi havia altres propostes per rebatejar la plaça, com Sota Campanes o De la República, finalment s’ha dut al Ple la possibilitat de designar-la com a plaça U d’octubre a proposta de l’ANC, Òmnium Cultural i el CDR, que havien recollit signatures a favor d’aquest nom. La portaveu del govern, Cristina Pararia, ha defensat que el canvi assegurant que vol ser un record al referèndum d’independència. “Volem fer honor a tot el que es va passar l’1 d’octubre, a la democràcia i a la llibertat que volem assolir”, ha apuntat durant la seva intervenció.

Summary: Sant Cugat canvia el nom de la plaça del Rei per la d’U d’Octubre


Els Mossos d'Esquadra van detenir aquest dimarts dos nois de 14 i 16 anys, de nacionalitat espanyola i veïns d'Alcarràs i Torrefarrera (Segrià), acusats d'onze robatoris amb força en cinc poblacions del Segrià. Tots els robatoris es van fer durant el mes de desembre i en tots ells s'enduien principalment diners en efectiu. També els acusen del furt de dos ciclomotors a Lleida i Alpicat. Tots dos van passar aquest dimecres a disposició de la fiscalia de menors de Lleida. El noi de 16 anys ha quedat en llibertat vigilada amb càrrecs i el de 14 ha ingressat en un centre de menors. Dels onze robatoris, set van ser consumats, tres dels quals als bars dels camps de futbol de Torrefarrera, Rosselló i Alpicat. Els altres quatre van ser en dos establiments de Torrefarrera i dos de Lleida, un dels quals una botiga de bicicletes de la qual es van endur dues bicis valorades en més de mil euros cadascuna.  Els quatre robatoris no consumats, en què van forçar l'entrada dels establiments però no hi van poder accedir, van ser a Alpicat, Alguaire i dos a Rosselló.

Summary: Detenen dos menors de 14 i 16 anys per onze robatoris en botigues i bars del Segrià


Totes les empreses catalanes tanquen la sessió en verd i destaquen les pujades de Colonial (+2,44%) i Cellnex (+2,14%) ACN Barcelona.-L'IBEX 35 ha tancat la sessió d'aquest dimecres amb una pujada del 1,34%, després que el president de la Generalitat, Carles Puigdemont, anunciés la suspensió de la declaració d’independència i que el president del govern espanyol, Mariano Rajoy, li hagi replicat que aclareixi si ha declarat o no la independència. Totes les cotitzades catalanes a l'IBEX 35 han registrat alces al tancament de la sessió, especialment Colonial (+2,44%) i Cellnex (+2,14%), però també Abertis (+0,03%), el Banc Sabadell (+1,20%), CaixaBank (+0,32%), Gas Natural (+1,60%), i Grífols (+1,13%). La prima de risc del deute públic espanyol també s'ha relaxat fins a situar-se lleugerament per sota dels 120 punts bàsics (119,8 pb), el que representa un descens del 5,15% durant la jornada d'aquest dimecres.

Summary: L'IBEX 35 s'alça per sobre de l'1,3% aquest dimecres després de la declaració de Puigdemont


Cinc persones van resultar ferides lleus per inhalació de fum aquest dimarts en l'incendi d'un edifici de Vilanova i la Geltrú. El foc es va originar en un quadre elèctric del local subterrani i va afectar unes prestatgeries, afectant l'escala del bloc del passeig Francesc Macià, de cinc plantes. Hi van participar quatre dotacions dels Bombers, la Policia Local de Vilanova i unitats del Sistema d'Emergències Mèdiques (SEM), que van atendre els ferits.

Summary: Cinc ferits lleus per inhalació de fum en l'incendi d'un edifici de Vilanova i la Geltrú


La Cooperativa de Cambrils ha celebrat aquest diumenge la Festa de l'Oli Nou en una campanya que es preveu molt productiva, amb almenys 3,5 milions de quilos d'olives, gairebé el doble que en la collita anterior. A diferència d'altres zones, la sequera no ha afectat als productors de la Cooperativa –més de 400-, perquè els camps es mantenen en regadiu, "tot i que sempre s'agraeix la pluja perquè l'arbre la pot agafar per tot arreu", segons el president de la Cooperativa, Jaume Baiges. Baiges s'ha mostrat segur que, "amb els arbres ben carregats" com estan, doblaran la collita de l'any passat, quan sí que va ser escassa i curta. El preu de l'oli, que la Cooperativa ven només envasat, es mantindrà, amb un preu d'entre sis o sis euros el litre. Baiges ha assenyalat que fa només 15 dies que estan entrant oliva a la Cooperativa -amb 150.000 oliveres de varietat arbequina- però que les xifres que entren diàriament són bones, amb una mitja de 70.000 a 80.000 quilos per dia i amb algun dia punta que ha assolit els 120.000 quilos. La campanya s'allargarà fins a Nadal.  A partir de les nou del matí d'aquest diumenge, la Cooperativa ha servit més de 1.100 esmorzars populars, amb pa torrat, llonganissa, fruita i oli nou, i on s'han programat actuacions de grups locals. Durant la jornada, s'han aplicat descomptes en la compra d'una garrafa de cinc litres. Aquesta ha estat la darrera activitat de les jornades gastronòmiques de l'Oli Nou.

Summary: Cambrils preveu doblar en aquesta campanya la collita d'olives de l'any passat


La portaveu d'ERC, Marta Vilalta, ha traslladat aquest dilluns "suport, solidaritat i respecte" a l'exconseller Jordi Turull i a Jordi Sànchez, diputats de JxCat que van iniciar dissabte una vaga de fam a la presó de Lledoners. La dirigent republicana ha insistit en el suport "immens" d'ERC a una acció "potent i extrema per denunciar una situació d'injustícia dels presos i exiliats, amb sistemàtica vulneració de drets". I en aquest sentit, en roda de premsa a la seu del partit, Vilalta ha afirmat també que es coordinen ara amb JxCat "i la resta de formacions" per concretar "mesures d'acompanyament" fora de les presons per "evidenciar aquest suport". "En les properes hores hi haurà més reunions i podrem concretar les accions per acompanyar" Turull i Sànchez, ha apuntat Vilalta.  La portaveu republicana però no ha entrat a valorar si presos d'ERC s'hi afegiran i ha remarcat que es tracta d'una decisió "personal". La dirigent d'Esquerra ha assegurat també que volen anar a visitar de forma "immediata" els dos presos en vaga de fam.

Summary: ERC dona suport a Turull i Sànchez i treballa amb JxCat per "mesures d'acompanyament"